РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/9-19

6. фебруар 2019. године

Б е о г р а д

З А П И С Н И К

49. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 4. ФЕБРУАРА 2019. ГОДИНЕ

Седница је почела у 11,00 часова.

Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Милетић Михајловић, Марко Парезановић, Ђорђе Комленски, др Балинт Пастор и Срето Перић.

Осим чланова Одбора, седници су присуствовали и Тања Дамњановић Томашевић, заменик члана доц. др Михаила Јокића, Станија Компировић, заменик члана др Александра Мартиновића, Србислав Филиповић, заменик члана Јована Палалића и Александра Мајкић, заменик члана Биљане Пантић Пиља.

Седници нису присуствовали чланови Одбора: Жарко Мићин, Наташа Мићић, Вјерица Радета и Душан Петровић, нити њихови заменици.

Седници су присуствовали и Чедомир Бацковић, помоћник министра правде и Иван Јовичић, заменик председника Високог савета судства, изборни члан из реда судија.

Председник Одбора је констатовао да су испуњени услови за рад и пуноважно одлучивање након чега је ставио на гласање, а чланови Одбора су **већином гласова** утврдили следећи

Д н е в н и р е д :

1. Разматрање Предлога закона о потврђивању Уговора између Републике Србије и Сједињeних Америчких Држава о изручењу, који је поднела Влада (011-26/19 од 8. јануара 2019. године);

2. Разматрање Предлога одлуке o избору председника суда, који је поднео Високи савет судства (број 119-3840/18 од 14. децембра 2018.године;

3. Разматрање Предлога одлуке о избору судије који се први пут бира на судијску функцију, који је поднео Високи савет судства (број 119-3957/18 од 27. децембра 2018. године);

4. Утврђивање Предлога одлуке о престанку функције председника Вишег суда у Крагујевцу;

5. Разно.

Пре преласка на рад по тачкама утврђеног дневног реда председавајући је предложио, а чланови Одбора су **већином гасова** усвојили: Записник са 47. седнице Одбора, одржане 11. децембра 2018. године; Записник са 48. седнице Одбора, одржане 18. децембра 2018. године.

**ПРВА ТАЧКА** - Разматрање Предлога закона о потврђивању Уговора између Републике Србије и Сједињeних Америчких Држава о изручењу, који је поднела Влада (011-26/19 од 8. јануара 2019. године).

Председавајући је отворио расправу у вези са овом тачком дневног реда, па како се нико није јавио за реч, закључио је расправу и ставио на гласање предлог:

-да Одбор одлучи да предложи Народној скупштини да прихвати Предлог закона о потврђивању Уговора између Републике Србије и Сједињених Америчких Држава о изручењу, у начелу;

-да за известиоца Одбора на седници Народне скупштине буде одређен Петар Петровић, председник Одбора.

Чланови Одобра су **већином гласова** прихватили овај предлог.

**ДРУГА ТАЧКА -** Разматрање Предлога одлуке o избору председника суда, који је поднео Високи савет судства (број 119-3840/18 од 14. децембра 2018.године.

Председавајући је обавестио присутне да је Високи савет судства једногласно донео одлуку да предложи Народној скупштини да изабере Веселинку Јеремић, судију Привредног суда у Лесковцу за председника Привредног суда у Лесковцу, након чега је отворио расправу у вези са овом тачком днвног реда.

Како се нико није јавио за реч, закључио је расправу и ставио на гласање предлог:

-да Одбор за правосуђе, државну управу и локалну самоуправу констатује да је Високи савет судства поднео Предлог одлуке о избору председника за Привредни суд у Лесковцу, као овлашћени предлагач, у складу са чланом 71. став 1. Закона о судијама и члана 201. Пословника Народне скупштине Републике Србије;

-да Одбор одлучи да предложи Народној скупштини да прихвати Предлог одлуке о избору Веселинке Јеремић, судије Привредног суда у Лесковцу за председника Привредног суда у Лесковцу;

-да за известиоца Одбора на седници Народне скупштине буде одређен Петар Петровић, председник Одбора.

Чланови Одобра су **једногласно** прихватили овај предлог.

**ТРЕЋА ТАЧКА -** Разматрање Предлога одлуке о избору судије који се први пут бира на судијску функцију, који је поднео Високи савет судства (број 119-3957/18 од 27. децембра 2018. године).

Председавајући је обавестио присутне да је Високи савет судства једногласно донео одлуку да предложи Народној скупштини да изабере Радомира Јукића, адвоката, Адвокатска комора Ниш, за судију који се први пут бира на судијску функцију у Прекршајном суду у Прешеву, истакавши да је Високом савету судства председник Прекршајног суда у Прешеву изразио мишљење да би требало да буде предложен кандидат српске националности, с обзиром да су и и председник и заменик и судије у овом суду албанске националности, након чега је отворио расправу у вези са овом тачком днвног реда.

Како се нико није јавио за реч, закључио је расправу и ставио на гласање предлог:

-да Одбор за правосуђе, државну управу и локалну самоуправу констатује да је Предлог одлуке о избору судије који се први пут бира на судијску функцију Високи савет судства поднео као овлашћени предлагач, у складу са чланом 50. став 4. Закона о судијама;

-да Одбор одлучи да предложи Народној скупштини да прихвати Предлог одлуке о избору судије који се први пут бира на судијску функцију за Прекршајни суд у Прешеву Радомира Јукића, адвоката.

-да за известиоца Одбора на седници Народне скупштине буде одређен Петар Петровић, председник Одбора.

Чланови Одобра су **већином гласова** прихватили овај предлог.

**ЧЕТВРТА ТАЧКА -** Утврђивање Предлога одлуке о престанку функције председника Вишег суда у Крагујевцу.

Председавајући је подсетио присутне да је Ђорђе Ристић, председник Вишег суда у Крагујевцу, изабран за судију Апелационог суда у Крагујевцу, те дда су се на основу члана 74. Закона о судијама стекли услови за престанак функције председника суда по сили закона, те да је потребно да Одбор утврди Предлог одлуке о престанку функције председника Вишег суда у Крагујевцу.

Председавајући је ставио на гласање предлог

-да Одбор утврди Предлог одлуке о престанку функције председника Вишег суда у Крагујевцу Ђорђу Ристићу, на основу члана на основу члана 74. Закона о судијама по сили закона, због избора за судију Апелационог суда у Крагујевцу;

-да предлог ове одлуке упути Народној скупштини са предлогом да се у складу са чланом 167. Пословника Народне скупштине разматра по хитном поступку;

-да за представника Одбора на седници Народне скупштине буде одређен Петар Петровић, председник Одбора.

Чланови Одбора су **једногласно** прихватилиовај предлог.

**ПЕТА ТАЧКА –** Разно.

Петар Петровић је обавестио чланове и заменике чланова Одбора да је в.д. заменика Државног правобраниоца и Заступник Републике Србије пред ЕСЉП др Наташа Плавшић упутила допис кабинету председника Народне скупштине и председнику Одбора за правосуђе, државну управу и локалну самоуправу у вези са организовањем билатералног састанка директора Директората за људска права Савета Европе са председником и члановима Одбора за правосуђе, државну управу и локалну самоуправу, који треба да буде одржан у понедељак, 18. фебруара 2019. године, у сали II Дома Народне скупштине, са почетком у 12,15 часова, у трајању од сат времена. Тема састанка ће бити извршавање пресуда Европског суда за људска права.

Рекао је да је планирано је да састанку, поред чланова Одбора, присуствују Christophe Poirel – директор Директората за људска права Савета Европе, Fredrik Sundberg – шеф Департмана за извршење пресуда Европског суда за људска права, Катарина Недељковић – шеф секције Одељења за извршење пресуда Европског суда за људска права, Наташа Плавшић – заменик државног правобраниоца- заступник Републике Србије пред Европским судом за људска права, Маја Лазовић Мићић – представник Канцеларије Савета Европе у Београду, Биљана Обрадовић Вујновић и Душица Лисјак – преводиоци, као и да ће овим поводом сазвати седницу Одбора.

Седница је завршена у 11,20 часова.

СЕКРЕТАР ПРЕДСЕДНИК

Сања Пецељ Петар Петровић